钦定古今图书集成/方舆汇编/职方典/第1185卷 > 《赤壁泛舟》许宗鲁
## 钦定古今图书集成/方舆汇编/职方典/第1185卷 > 《赤壁泛舟》许宗鲁

辍翰去幽馆，扬舲溯洄渊。澄澜饶羽盖，倒影浮宾筵。
前眺霞壁丽，侧泛云岛妍。窗飙扇微粼，纎魄流通川。
岸姿媚嘉月，水容漾遥天。杂卉芬紫岫，鲜葩耀碧泉。
跃鲜掷素波，慧羽吟繁弦。嘉明艳簪盍，时景臻华年。
淑气怡赏情，和春薄冲玹。撷芳纵泮涣，命酒恣留连。
俯仰揽故迹，怅望怀昔贤。雅抱良不穷，既醉陈兹篇。